**APSTIPRINĀTS**

ar PSIA „Garkalnes komunālserviss” valdes locekļa A.Lipčika

2025.gada 27.augusta rīkojumu Nr.1.12./37

**Nolikums par sabiedrības ar ierobežotu atbildību „Garkalnes komunālserviss” kustamās mantas - apkures kontroliera Termix VVX-I-FI 1-1 – atkārtotu mutisko izsoli**

1. **Vispārīgie noteikumi, Manta**
   1. Šis nolikums “Nolikums par sabiedrības ar ierobežotu atbildību „Garkalnes komunālserviss” kustamās mantas - apkures kontroliera Termix VVX-I-FI 1-1- atkārtotu mutisko izsoli” (turpmāk – Nolikums) paredz kārtību, kādā mutiskā izsolē ar augšupejošu soli (turpmāk – Izsole) tiek noteikts sabiedrībai ar ierobežotu atbildību „Garkalnes komunālserviss”, reģistrācijas Nr. 40003708356 (turpmāk – Sabiedrība), piederošās kustamās mantas (apkures kontroliera Termix VVX-I-FI 1-1) pircējs, ar ko Sabiedrība slēdz pirkuma līgumu.
   2. Izsolē tiek pārdota šāda Sabiedrībai piederoša kustamā manta – apkures kontrolieris Termix VVX-I-FI 1-1 (turpmāk – Manta):

|  |  |  |
| --- | --- | --- |
| Iekārta | Mantas izsoles sākuma cena EUR bez PVN | Izsoles minimālais solis EUR bez PVN |
| apkures kontrolieris Termix VVX-I-FI 1-1 | 2500,00 | 250,00 |

* 1. Mantai netiek noteikts garantijas termiņš, netiek pievienotas lietošanas instrukcijas, sertifikāti un citi lietošanas dokumenti. Sabiedrība neuzņemas nekādas garantijas un saistības par izsolāmās Mantas kvalitāti, darba kārtību un tehnisko stāvokli.
  2. Maksāšanas līdzekļi ir eiro (EUR).
  3. Kustamās mantas atsavināšanas veids - pārdošana atkārtotā mutiskā izsolē ar augšupejošu soli.
  4. Par piedalīšanos Izsolē nodrošinājums netiek noteikts.

1. **Informācijas publicēšanas kārtība**
   1. Sludinājums par izsoli tiek publicēts Sabiedrības mājaslapā www.garkalnesks[.lv](http://.lv) un Ropažu novada mājaslapā [www.ropazi.lv](http://www.ropazi.lv). Ar Izsoles Nolikumu pretendents var iepazīties Sabiedrības mājaslapā www.garkalnesks[.lv](http://www.rnparvaldnieks.lv/) sadaļā "Jaunumi”.
   2. Sludinājumā par Izsoli norāda: informāciju par izsoles izsludināšanu un par pretendentu iespējām iepazīties ar Izsoles Nolikumu, Izsoles datumu, vietu un laiku. Gadījumā, ja Sabiedrība saņemts ieinteresēto pretendentu jautājumus par Izsoles Nolikumu, atbildes uz tiem tiks publicētas ne vēlāk ka 2 dienas pirms piedāvājumu iesniegšanas termiņa beigām Sabiedrības mājaslapā www.garkalnesks[.lv](http://www.rnparvaldnieks.lv/) sadaļā "Jaunumi" pie attiecīgās Izsoles nolikuma. Pretendenti apņemas sekot līdzi aktuālajai informācijai par Izsoli.
2. **Izsoles pretendents, iesniedzamie dokumenti un to izskatīšana**
   1. Par pretendentu var būt tiesībspējīga un rīcībspējīga fiziskā vai juridiskā persona, **kura līdz 2025.gada 5.septembra plkst.16:00 (pēc Latvijas laika) reģistrējas izsolei.** Reģistrācija tiek veikta elektroniski – pretendentam uz Sabiedrības e-pastu: [info@garkalnesks.lv](mailto:info@garkalnesks.lv) jānosūta brīvā formā sagatavots un ar elektronisko parakstu parakstīts iesniegums par savu dalību Izsolē. Iesniegumā:
      1. Pretendents norāda, ka iesniegums ir par: “Reģistrāciju PSIA “Garkalnes komunālserviss” kustamās mantas - apkures kontroliera Termix VVX-I-FI 1-1 - mutiskai izsolei”;
      2. izsaka vēlmi iegādāties Mantu savā īpašumā, par summu, kas nav zemāka par Izsoles sākuma cenu plus vismaz viens minimālais solis;
      3. pretendenta nosaukums (juridiskām personām), vārds un uzvārds (fiziskām personām); reģistrācijas numurs (juridiskām personām), personas kods (fiziskām personām); kontakttālrunis un e-pasts;
      4. apstiprina, ka pretendents ir iepazinies un piekrīt Izsoles noteikumiem;
      5. apstiprina, ka apņemas neizvirzīt nekādas pretenzijas pret Sabiedrību saistībā ar Mantu, tās stāvokli.
   2. Ja iesniegumu pretendenta vārdā paraksta pilnvarotā persona, pretendentam papildus jāiesniedz attiecīga pilnvara, kas apliecina pilnvarnieka tiesības pārstāvēt pretendentu.
   3. Visi dokumenti jāiesniedz latviešu valodā. Ja dokuments ir citā valodā, jāiesniedz minētā dokumenta notariāli apliecināts tulkojums. Ārvalstīs izsniegtos dokumentus pieņem, ja tie noformēti atbilstoši Latvijai saistošo starptautisko dokumentu prasībām.
   4. Iesniegumi, kuri iesniegti pēc šī Nolikuma 3.1.punktā noteiktā termiņa (t.i., kuri šī Nolikuma 3.1.punktā norādītajā elektroniskā pasta adresē tiek saņemti pēc Nolikuma 3.1.punktā noteiktā termiņa) netiek pieņemti.
3. **Izsoles norise**
   1. Izsole notiek 2025.gada 9.septembrī plkst. 11:00 Sabiedrības telpās Vidzemes šosejā 1D, Garkalnē, Garkalnes pagastā, Ropažu novadā.
   2. Izsoli organizē un vada izsoles komisija, kas sastāv no komisijas priekšsēdētāja, diviem komisijas locekļiem un izsoles protokolētāja. Izsoles protokolētājam nav balsstiesību. Izsoles komisijas pilnvarās ietilpst izsoles norises vadīšana un protokolēšana, izsoles protokola apstiprināšana, lēmuma pieņemšana nolikuma 5.punktā un citos nolikumā noteiktajos gadījumos.
   3. Izsolē bez reģistrētajiem dalībniekiem var piedalīties Sabiedrības pieaicināti konsultanti vai Ropažu novada pašvaldības deleģēti pārstāvji. Izsoles dalībniekam ir tiesības dalībai izsolē pieaicināt vai pilnvarot ne vairāk kā vienu pārstāvi.
   4. Izsole notiek latviešu valodā. Izsoles dalībniekam, kurš nepārvalda latviešu valodu, jānodrošina sev tulku. Izsoles dalībnieks par tulka piedalīšanos izsolē, informē izsoles komisiju.
   5. Izsoles dalībnieks pie ieejas izsoles telpā uzrāda personu apliecinošu dokumentu, pilnvaru (ja nepieciešama). Izsoles dalībniekam izsniedz dalības numuru.
   6. Ja noteiktajā laikā uz izsoli neierodas visi reģistrētie izsoles dalībnieki, izsole tiek atlikta uz 10 minūtēm. Ja pēc 10 minūtēm tiek konstatēts, ka kāds no izsoles dalībniekiem nav ieradies, tad šis dalībnieks uzskatāms par nepiedalījušos izsolē.
   7. Izsoles vadītājs atklāj izsoli un īsi raksturo izsoles priekšmetu, paziņo tā sākuma cenu, solīšanas kārtību, kā arī izsoles minimālo soli, par kādu Mantas cena tiks paaugstināta ar katru nākamo solījumu.
   8. Reģistrējoties izsolei, izsoles dalībnieks piekrīt Mantas sākuma cenai un solīšanu sāk ar cenu, kas palielina izsoles sākuma cenu vismaz izsoles minimālā soļa apmērā.
   9. Izsoles dalībnieki solīšanas procesā paceļ savu numuru. Izsoles vadītājs paziņo solītāja reģistrācijas numuru un piedāvāto cenu.
   10. Izsoles dalībniekam ir tiesības pārsolīt pašam savu solījumu, ievērojot nolikuma 1.3.punktā noteikto minimālo soli.
   11. Ja neviens no izsoles dalībniekiem augstāku cenu nepiedāvā, izsoles vadītājs trīs reizes atkārto pēdējo augstāko cenu un fiksējot to ar vadiem “Pārdots par \_\_\_\_ EUR izsoles dalībniekam Nr.\_\_\_”. Minētais paziņojums apliecina, ka izsoles vadītājs pieņēmis vairāk solījumu un noslēdz izsoli.
   12. Izsoles komisija sagatavo izsoles protokolu, kurā tiek ierakstīti katra izsoles dalībnieka dati. Izsoles protokolā izsoles dalībnieks parakstās par ierašanos uz izsoli un izsoles dalība numura saņemšanu. Izsoles protokolā tiek atzīmēta katra izsoles dalībnieka piedāvātā cena solīšanas gaitā, cenas atzīmēšanu turpinot, kamēr to paaugstina, kā arī cita informācija par izsoli pēc izsoles komisijas ieskatiem.
   13. Izsoles dalībnieks, kurš piedāvājis visaugstāko cenu, turpmāk un iepriekš saukts – Izsoles uzvarētājs, pēc nosolīšanas nekavējoties ar savu parakstu izsoles protokolā apliecina tajā norādītās cenas atbilstību nosolītajai cenai, un tā uzskatāma par Mantas Pirkuma summu.
   14. Izsoles dalībnieks, kurš nosolījis Mantu, bet neparakstās izsoles protokolā, tādējādi ir atteicies no nosolītās Mantas. Šajā gadījumā izsoles komisijai ir tiesības lemt par Izsoles uzvarētāju apstiprināt izsoles dalībnieku, kurš nosolījis nākošo visaugstāko cenu vai atzīt izsoli par notikušu bez rezultātiem vai pieņemt citu lēmumu atbilstoši faktiskajiem apstākļiem. Gadījumā, ja izsoles komisija par Izsoles uzvarētāju apstiprina izsoles dalībnieku, kurš nosolījis nākošo visaugstāko cenu, tad viņam tiek piedāvāts izsoles protokolā apliecināt ar savu parakstu piekrišanu noslēgt Mantas pirkuma līgumu.
   15. Izsoles rezultāti stājas spēkā izsoles norises dienā pēc izsoles protokola parakstīšanas no izsoles komisijas locekļu puses, izņemot, ja iestājās, kāds no nolikuma 5.punktā minētajiem gadījumiem.
   16. Pēc izsoles protokola parakstīšanas viens protokola eksemplārs tiek iesniegts Izsoles uzvarētājam, otrs paliek izsoles komisijai.
4. **Nenotikusi izsole**
   1. Izsole uzskatāma par nenotikušu, ja:
      1. uz Izsoli nav ieradies neviens pretendents;
      2. pretendents, kurš piedāvājis augstāko cenu, un nākamais augstākās cenas piedāvātājs atsakās no pirkuma līguma slēgšanas.
5. **Pārējie noteikumi**
   1. Pretenzijas par to, ka Sabiedrība nepareizi noraidījusi kādu pretendentu, var pieteikt tikai izsoles dalībnieki 2 (divu) darba dienu laikā pēc izsoles norises dienas, iesniedzot tās e-pasta sūtījuma veidā uz adresi [info@garkalnesks.lv](mailto:info@garkalnesks.lv).
   2. Pretenzijas pēc pirkuma līguma noslēgšanas un nodošanas – pieņemšanas akta parakstīšanas netiek pieņemtas.
   3. Izsoles Nolikumam pievienots viens pielikums:

1.pielikums – Pirkuma līgums (forma).

1.pielikums

Nolikumam par PSIA „Garkalnes komunālserviss”

kustamās mantas - apkures kontroliera Termix VVX-I-FI 1-1 - mutisko izsoli

**PIRKUMA LĪGUMS (projekts) Nr. \_\_\_\_\_\_\_**

**par apkures kontroliera Termix VVX-I-FI 1-1 pārošanu izsoles rezultātā**

Garkalnē, datums skatāms laika zīmogā

**PSIA “Garkalnes komunālserviss”, reģistrācijas Nr. 40003708356**, tās valdes locekļa Aigara Lipčika personā, kurš rīkojas uz statūtu pamata, turpmāk - Pārdevējs, no vienas puses, un

***Juridiskās personas*** *nosaukums, vienotais reģistrācijas Nr.* ***vai fiziskās personas*** *vārds, uzvārds un personas kods, juridiskajām personām paraksttiesīgās personas vārds un uzvārds* personā, kurš rīkojas pamatojoties uz *dokumenta nosaukums*, turpmāk tekstā saukts Pircējs, no otrs puses,

katrs atsevišķi un abi kopā saukti – Puses,

saskaņā ar PSIA "Garkalnes komunālserviss" organizētās apkures kontroliera Termix VVX-I-FI 1-1 mutiskās izsoles ar augšupejošu soli (turpmāk – Izsole) rezultātiem, noslēdz šo pirkuma līgumu (turpmāk – Līgums):

1. **Līguma priekšmets**
   1. Pārdevējs pārdod un Pircējs pērk apkures kontrolieri Termix VVX-I-FI 1-1 (turpmāk – Iekārta), kas nosolīts, Pircējam piedaloties Pārdevēja rīkotajā Izsolē.
   2. Pircējs, parakstot Līgumu, apliecina, ka pilnībā apzinās Iekārtas faktisko stāvokli, tā vērtību un Pircējs apliecina, ka neizvirzīs pret Pārdevēju nekādas pretenzijas, ja pēc Iekārtas pieņemšanas atklāsies kādi Iekārtai piemītoši apslēpti trūkumi.
2. **Pirkuma maksa un norēķinu kārtība**
   1. Pircējs pērk Iekārtu par nosolīto cenu \_\_\_\_\_ *euro* (\_\_\_\_\_ *euro* un \_\_\_ centi) bez pievienotās vērtības nodokļa (turpmāk – PVN) un \_\_\_\_ *euro*  (\_\_\_\_\_\_ *euro* un \_\_\_\_\_ centi) PVN, pavisam kopā \_\_\_\_\_ *euro* (\_\_\_\_\_\_\_\_\_ *euro* un \_\_\_\_\_ centi) (turpmāk - Pirkuma maksa).
   2. Pirkuma maksu Pircējs samaksā 5 (piecu) darba dienu laikā pēc Līguma spēkā stāšanās dienas saskaņā ar Pārdevēja izrakstīto rēķinu. Pārdevējs, izrakstot rēķinu, piemēro PVN spēkā esošajos normatīvajos aktos noteiktajā kārtībā un apmērā.
   3. Pārdevējs rēķinu nosūta uz Pircēja elektroniskā pasta adresi \_\_\_\_\_\_\_\_\_\_.
   4. Ja saskaņā ar normatīvajiem aktiem tiek grozīta valstī noteiktā PVN likme, Līguma summa ar PVN mainās attiecīgi PVN likmes izmaiņām bez atsevišķas Pušu vienošanās.
   5. Par apmaksas dienu tiek uzskatīta diena, kad Pircējs veicis bankas pārskaitījumu uz Pārdevēja Līgumā norādīto bankas kontu. Katra Puse sedz savus izdevumus par banku pakalpojumiem, kas saistīti ar naudas pārskaitījumiem.
3. **Pieņemšanas – nodošanas kārtība**
   1. Pārdevējs nodod Pircējam un Pircējs pieņem Iekārtu 3 (trīs) darba dienu laikā pēc Pirkuma maksas samaksas ar attiecīgu nodošanas – pieņemšanas aktu (Līguma pielikums Nr.1), kuru paraksta Pušu pilnvarotie pārstāvji Iekārtas pieņemšanas – nodošanas brīdī.
   2. Pirms ierašanās uz Iekārtas pieņemšanu Pircējam ir jāpiesakās pie Pārdevēja pilnvarotās personas (norādīta Līguma 10.8.punktā).
   3. Pircējs iegūst īpašuma tiesības uz Iekārtu pēc Pirkuma maksas samaksas.
   4. Iekārtu Pārdevējs nodod Pircējam Pārdevējam Ulbrokā.
   5. Pircējs ar saviem spēkiem un par saviem līdzekļiem nodrošina nodotās Iekārtas izvešanu no Pārdevēja teritorijas, nekavējoties pēc tam, kad abpusēji parakstīts nodošanas – pieņemšanas akts.
4. **Pārdevēja pienākumi**
   1. Pārdevējs apliecina, ka Iekārta nav ieķīlāta vai atsavināta.
   2. Pārdevējs nodod Pircējam Iekārtu, sastādot nodošanas - pieņemšanas aktu.
5. **Pircēja pienākumi**
   1. Pircējs veic apmaksu par Iekārtu saskaņā ar Līguma 2.punktu.
   2. Pircējs pieņem Iekārtu saskaņā ar nodošanas - pieņemšanas aktu.
   3. Pircējs sedz visus izdevumus, kas saistīti ar Iekārtas transportēšanu no Pārdevēja teritorijas.
   4. Ja Pircējs kavē Iekārtas izvešanu no Sabiedrības teritorijas pēc Līguma 3.1. punktā noteiktā termiņa, tad Pārdevējs ir tiesīgs pieprasīt Pircējam maksāt maksu par Iekārtas uzturēšanu Pārdevēja teritorijā 10 EURbez PVNapmērā par katru kavēto dienu. Iekārta Pircējam tiek nodota pēc tam, kad Pircējs ir apmaksājis šajā Līguma punktā noteiktajā kārtībā izrakstīto Pārdevēja rēķinu.
6. **Līguma darbības laiks, grozīšanas, papildināšanas un laušanas kārtība**
   1. Līgums stājas spēkā ar tā abpusēju parakstīšanu un darbojas līdz abu Pušu pilnīgai saistību izpildei.
   2. Līgumu var izbeigt, Pusēm savstarpēji rakstveidā vienojoties.
   3. Pircējam ir tiesības vienpusēji izbeigt Līgumu bez Pārdevēja piekrišanas, ja:
      1. Pārdevējs nepilda kādu no Līguma saistībām;
      2. tiesā tiek ierosināts Pārdevēja maksātnespējas vai tiesiskās aizsardzības (ārpustiesas tiesiskās aizsardzības) process;
      3. Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas ES vai Ziemeļatlantijas līguma organizācijas (NATO) dalībvalsts noteiktās sankcijas (Starptautisko un Latvijas Republikas nacionālo sankciju likuma 11.1 panta trešā daļa);
      4. nepārvaramās varas iestāšanās gadījumā.
   4. Pārdevējam ir tiesības vienpusēji izbeigt Līgumu bez Pircēja piekrišanas, ja:
      1. Pircējs nav ievērojis Līgumā noteikto Preces apmaksas termiņu;
      2. Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas ES vai Ziemeļatlantijas līguma organizācijas (NATO) dalībvalsts noteiktās sankcijas (Starptautisko un Latvijas Republikas nacionālo sankciju likuma 11.1 panta trešā daļa).
      3. nepārvaramās varas iestāšanās gadījumā.
   5. Līgumā noteiktajos gadījumos Līgums uzskatāms par vienpusēji izbeigtu septītajā dienā pēc Puses paziņojuma par Līguma izbeigšanu (ierakstītās vēstules) nodošanas pastā dienas vai otrajā darba dienā, ja paziņojums parakstīts ar drošu elektronisko parakstu un nosūtīts elektroniski uz Līgumā norādīto otras Puses elektroniskā pasta adresi.
   6. Visi Līguma grozījumi, labojumi, papildinājumi noformējami rakstveidā, Pusēm savstarpēji vienojoties. Tie pievienojami Līgumam kā pielikumi un kļūst par Līguma neatņemamu sastāvdaļu.
7. **Pušu mantiskā atbildība**
   1. Ja Pircējs neievēro Līgumā noteikto rēķina apmaksas termiņu, Pārdevējam ir tiesības piemērot Pircējam līgumsodu 0,1 % apmērā no termiņā neapmaksātās summas bez PVN par katru nokavēto kalendāro dienu, bet ne vairāk kā 10% no termiņā neapmaksātās summas. Līgumsoda samaksa ir jāveic 10 (desmit) darba dienu laikā no dienas, kad Pircējs ir saņēmis Pārdevēja rēķinu par līgumsodu.
   2. Ja Pārdevējs kādu no šī Līguma izrietošajām saistībām izpilda nepienācīgi vai neizpilda īstā laikā (termiņā), Pircējam ir tiesības Pārdevējam piemērot līgumsodu par katru nokavēto kalendāro dienu, bet ne vairāk kā 10% (desmit procenti) no kopējās Pirkuma maksas bez PVN. Līgumsoda samaksa ir jāveic 10 (desmit) kalendāro dienu laikā no dienas, kad Pārdevējs ir saņēmis Pircēja rēķinu par līgumsodu.
   3. Līgumsoda samaksa neatbrīvo Puses no saistību izpildes.
8. **Nepārvaramā vara**
   1. Ar nepārvaramu varu saprot ārkārtēju apstākļu iestāšanos, kurus nevarēja paredzēt, novērst vai ietekmēt, un par kuru rašanos Puses nenes atbildību, tas ir, dabas katastrofas, kara darbība, terora akti, blokādes, valsts un pašvaldību institūciju rīcība un to pieņemtie normatīvie akti, lēmumi un rīkojumi, civiliedzīvotāju nemieri, citi ārkārtēja rakstura negadījumi, par kuru attiecināšanu uz nepārvaramas varas apstākļiem Pusēm jālūdz to konstatēt citai kompetentai un neatkarīgai institūcijai.
   2. Pusēm ir tiesības pagarināt Līguma nosacījumu izpildes termiņus par laika posmu, kurā darbojas nepārvarama vara, ja Puse ne vēlāk par 3 (trīs) darba dienām no nepārvaramas varas iestāšanās dienas rakstiski paziņo otrai Pusei par neiespējamību pildīt savas saistības nepārvaramas varas dēļ.
   3. Nesavlaicīga paziņojuma par nepārvaramas varas sākumu un beigu laiku gadījumā Puses netiek atbrīvotas no saistību izpildes.
   4. Ja nepārvaramas varas dēļ Līguma izpilde aizkavējas ilgāk par 30 (trīsdesmit) kalendārajām dienām, Puse ir tiesīga vienpusēji lauzt Līgumu, par to rakstveidā brīdinot otru Pusi piecas darba dienas iepriekš.
   5. Ja Līgums tiek atcelts nepārvaramas varas apstākļu dēļ, nevienai no Pusēm nav tiesības pieprasīt no otras Puses atlīdzināt zaudējumus vai pieprasīt kompensāciju par jebkura veida zaudējumiem.
9. **Datu aizsardzības un konfidencialitātes noteikumi**
   1. Līguma ietvaros visus personas datus Puses apstrādā tikai Līguma izpildes mērķiem un tikai tādā apmērā, lai nodrošinātu starp Pusēm noslēgtā Līguma izpildi, ievērojot datu minimizēšanas principu.
   2. Puses veic visus nepieciešamos tehniskos un organizatoriskos drošības pasākumus, tostarp jebkurus papildu pasākumus, kas nepieciešami, lai nodrošinātu, ka Puses nodotie personas dati Līguma izpildes ietvaros netiek nejauši vai nelikumīgi iznīcināti, nozaudēti vai sabojāti, vai darīti zināmi trešajām personām, netiek ļaunprātīgi izmantoti vai kā citādi apstrādāti tādā veidā, kas ir pretējs Līguma darbības laikā spēkā esošo datu aizsardzības normatīvajiem aktiem.
   3. Pusēm ir pienākums ievērot normatīvo aktu prasības personas datu aizsardzības jomā. Puses tiek atbrīvotas no atbildības par personas datu apstrādi, ko saņēmušas no vispārpieejamiem avotiem, kā arī informācijas, datu izplatīšanu, kas tika izplatīti un publicēti vai citā veidā bija pieejami masu informācijas avotos un internetā.
   4. Puses apņemas Līguma izpildē un Līguma darbības laikā, kā arī pēc Līguma izpildes bez otras Puses iepriekšējas rakstiskas atļaujas neizpaust, neizplatīt un jebkādā citādā veidā nenodot trešajām personām Pušu rīcībā nonākušo konfidenciālo informāciju, neizmantot to savās personīgajās interesēs, kā arī rūpēties, lai tā nebūtu tieši vai netieši pieejama trešajām personām, ciktāl normatīvajos aktos nav noteikts citādi.
   5. Par konfidenciālu informāciju uzskatāma un pie neizpaužamām ziņām pieskaitāma jebkāda esoša vai Līguma izpildes procesā iegūta vārdiska vai rakstiska, tekstuāla vai vizuāla finansiāla, ekonomiska, juridiska vai cita satura informācija, kas Pusēm nodota vai kļuvusi zināma, pildot Līgumā paredzētās saistības.
   6. Konfidencialitātes nosacījums attiecas gan uz rakstisku informāciju, gan mutisku informāciju, elektronisku informāciju un uz jebkuru citu informāciju, neatkarīgi no informācijas nodošanas veida, laika un vietas. Šeit minētajai konfidencialitātes saistībai ir beztermiņa raksturs.
   7. Puse atlīdzina jebkuras prasības, izmaksas (tostarp samērīgus izdevumus par juridiskiem pakalpojumiem), zaudējumus, soda naudas un izdevumus, kas otrai Pusei radušies, pārkāpjot Līgumu attiecībā uz konfidencialitātes noteikumu ievērošanu vai personas datu aizsardzību, tostarp pārkāpjot piemērojamos tiesību aktus par personas datu aizsardzību.
10. **Citi nosacījumi**
    1. Strīdi, kas rodas Līguma darbības rezultātā, tiek risināti pārrunu ceļā. Ja Puses nespēj vienoties, strīds risināms Latvijas Republikas tiesā atbilstoši Latvijas Republikas normatīvajiem aktiem.
    2. Visa rakstveida sarakste uzskatāma par saņemtu attiecīgajā darba dienā, ja tā nosūtīta uz Pušu norādītajām elektroniskā pasta adresēm no pirmdienas līdz ceturtdienai no plkst. 8.30 līdz plkst. 17.00, piektdienās – no plkst. 8.30 līdz 15.00.
    3. Ja kāds no Līguma noteikumiem zaudē spēku, tas nerada pārējo noteikumu spēkā neesamību.
    4. Puses paziņo viena otrai par juridiskā statusa, juridiskās vai korespondences adreses un bankas rekvizītu maiņu, tās reorganizāciju vai likvidāciju piecu darba dienu laikā, nosūtot ierakstītu paziņojumu, kas kļūst par Līguma neatņemamu sastāvdaļu.
    5. Ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu saistību un tiesību pārņēmējiem.
    6. Nevienai no Pusēm nav tiesību nodot savas Līgumā noteiktās tiesības un pienākumus trešajai personai bez otras Puses rakstiskas piekrišanas.
    7. Puses apņemas veikt visus nepieciešamos pasākumus, lai novērstu koruptīvas darbības. Neviena Puse vai tās darbinieki nedrīkst tieši vai netieši piedāvāt, pieprasīt, dot vai pieņemt naudu, dāvanas vai personīgas priekšrocības no otras Puses vai tās darbiniekiem. Jebkura persona ir tiesīga iesniegt informāciju par Puses vai tās darbinieku veiktajām koruptīvajām darbībām vai par iespējamiem pārkāpumiem, rakstot uz Pārdevēja e-pasta adresi [info@garkalnesks.lv](mailto:info@garkalnesks.lv) .
    8. Puses vienojas, ka ar Līguma izpildi saistītos jautājumus (tajā skaitā sastāda un paraksta Iekārtas nodošanas-pieņemšanas aktus) risinās šādas Pušu pilnvarotās personas:
       1. no Pircēja puses – \_\_\_\_, tālr.: +371 , e-pasts: ;
       2. no Pārdevēja puses – \_\_\_, tālr.: +371 \_\_\_, e-pasts: [\_\_](mailto:kristina.viksna@rnparvaldnieks.lv).
    9. Līguma 10.8. punktā minētās personas ir pilnvarotas nodot un pieņemt Iekārtu un parakstīt pieņemšanas-nodošanas aktu.
    10. Līgums satur Pušu pilnīgu vienošanos, Puses ir iepazinušās ar tā saturu un piekrīt visiem tā punktiem, un to apliecina, parakstot Līgumu.
    11. Līgums ir sagatavots un parakstīts latviešu valodā uz \_\_ (\_\_\_\_\_) lapām. Puses Līgumu paraksta ar drošu elektronisko parakstu, kas satur laika zīmogu. Katrai Pusei ir pieejams abpusēji parakstīts Līgums elektroniskā formātā.

**Pušu paraksti un rekvizīti**

|  |  |
| --- | --- |
| **Pārdevējs** | **Pircējs** |

#### **Pielikums Nr.1**

#### **\_\_\_\_.gada \_\_\_.\_\_\_\_ pirkuma līgumam Nr. \_\_\_\_\_\_\_**

#### **par apkures kontroliera Termix VVX-I-FI 1-1 pārošanu izsoles rezultātā**

#### **NODOŠANAS – PIEŅEMSANAS AKTS (FORMA)**

Ulbrokā, 2025.gada \_\_\_.\_\_\_\_\_\_

**PSIA “Garkalnes komunālserviss”, reģistrācijas Nr. 40003708356** (turpmāk – Pārdevējs), tās \_\_\_\_\_\_ personā, no vienas puses, un

un

\_\_\_\_\_\_\_(nosaukums), reģistrācijas Nr. \_\_\_\_\_(turpmāk – Pircējs), kuru pamatojoties uz \_\_\_\_, pārstāv \_\_\_\_\_\_(amats, vārds, uzvārds), no otras puses, vai

\_\_\_\_\_\_\_(vārds, uzvārds), personas kods \_\_\_\_\_\_\_ (turpmāk – Pircējs), no otras puses,

saskaņā ar 202\_.gada \_\_\_.\_\_\_\_\_\_ starp Pārdevēju un Pircēju noslēgto pirkuma līgumu, sastāda šādu aktu:

1. Pārdevējs nodod, bet Pircējs pieņem īpašumā Iekārtu – apkures kontrolieri Termix VVX-I-FI 1-1.
2. Iekārtas nodošanas Pircējam datums: \_\_\_\_.\_\_\_\_.2025. un laiks plkst.: \_\_\_\_\_:\_\_\_\_\_\_
3. Parakstot šo aktu, Pircējs apliecina, ka tam nav iebildumu par Iekārtas tehnisko stāvokli un aprīkojumu un Pārdevējs nodevis Pircējam šajā Aktā norādīto Iekārtu.
4. Aktam pievienoti dokumenti: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ .
5. Īpašas atzīmes:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
6. Šis akts ir Pušu parakstīts, sagatavots divos eksemplāros un katrai Pusei tiek izsniegts viens eksemplārs.

**Pušu pilnvaroto pārstāvju paraksti, pieņemot un nododot Iekārtu:**

|  |  |
| --- | --- |
| **Pārdevējs** | **Pircējs** |